ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, στοιχείο c) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τη θέσπιση του προγράμματος κοινοτικής δράσης «Νεολαια» ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

ΑΙΤΙΟΛΟΓΙΚΗ ΕΚΘΕΣΗ

Το άρθρο 251, παράγραφος 2, εδάφιο γ) της συνθήκης ΕΚ προβλέπει ότι η Ευρωπαϊκή Επιτροπή διατυπώνει γνώμη επί των τροπολογιών που προτείνει το Ευρωπαϊκό Κοινοβούλιο σε δεύτερη ανάγνωση.

Η Ευρωπαϊκή Επιτροπή εκφέρει στη συνέχεια τη γνώμη της επί των 13 τροπολογιών που πρότεινε το Κοινοβούλιο. Επισυνάπτει επίσης, βάσει του άρθρου 250, παράγραφος 2 της συνθήκης ΕΚ, τροποποιημένη πρόταση που ενσωματώνει τις 13 τροπολογίες του Κοινοβουλίου τις οποίες η Ευρωπαϊκή Επιτροπή δέχτηκε στο σύνολό τους ή εν μέρει.

1. ΙΣΤΟΡΙΚΟ ΤΟΥ ΦΑΚΈΛΟΥ

α) Στις 28 Αυγούστου 1998, η Ευρωπαϊκή Επιτροπή διαβίβασε στο Συμβούλιο και στο Ευρωπαϊκό Κοινοβούλιο την πρόταση απόφασής της (COM(1998)331 τελικό- COD 1998/0197 της 27ης Μαΐου 1998.

β) Στις 15 Οκτωβρίου 1998 η Οικονομική και Κοινωνική Επιτροπή εξέδωσε ευνοϊκή γνώμη.

γ) Στις 19 Νοεμβρίου 1998 η Επιτροπή των Περιφερειών εξέδωσε ευνοϊκή γνώμη.

δ) Στις 5 Νοεμβρίου 1998 το Ευρωπαϊκό Κοινοβούλιο ενέκρινε σε πρώτη ανάγνωση ευνοϊκό ψήφισμα το οποίο περιλαμβάνει 61 τροπολογίες στην πρόταση της Ευρωπαϊκής Επιτροπής.

ε) Στις 2 Δεκεμβρίου 1998 η Ευρωπαϊκή Επιτροπή εξέδωσε, βάσει του άρθρου 250, παράγραφος 2 της συνθήκης, τροποποιημένη πρόταση απόφασης η οποία ενσωματώνει εξ ολοκλήρου ή εν μέρει 36 από τις 61 τροπολογίες που πρότεινε το Κοινοβούλιο (COM(1998)695 τελικό- COD 1998/0197 της 27.11.98.

στ) Στις 28 Ιουνίου 1999 το Συμβούλιο καθόρισε την κοινή θέση του.

ζ) Στις 27 Οκτωβρίου 1999 το Ευρωπαϊκό Κοινοβούλιο εξέδωσε, σε δεύτερη ανάγνωση, ευνοϊκό ψήφισμα που περιλαμβάνει 13 τροπολογίες στην κοινή θέση.

2. ΑΝΤΙΚΕΙΜΕΝΟ ΤΗΣ ΠΡΟΤΑΣΗΣ

Έχοντας ως βάση το άρθρο 149 της συνθήκης ΕΚ η πρόταση απόφασης ΝΕΟΛΑΙΑ αποτελεί ένα νέο, ολοκληρωμένο και συνεκτικό πλαίσιο για τις κοινοτικές ενέργειες υπέρ των νέων, των οποίων η επιτυχία επιβεβαιώνεται συνεχώς. Έτσι το νέο πρόγραμμα ενσωματώνει τις ενέργειες που προβλέπονται στα προγράμματα "Νεολαία για την Ευρώπη" και "Ευρωπαϊκή εθελοντική υπηρεσία των νέων". Η δράση "Ευκαιρίες για τους νέους" θα επιτρέψει την ενίσχυση πρωτοβουλιών που έχουν σκοπό να βοηθήσουν τους νέους να δημιουργήσουν τη δική τους δραστηριότητα. Τέλος η πρόταση απόφασης αντιπροσωπεύει σημαντικό εξορθολογισμό των συνοδευτικών μέτρων που απευθύνονται στους υπευθύνους και τους παράγοντες του τομέα της νεολαίας. Το πρόγραμμα ενσωματώνει τα διδάγματα από την εκτέλεση των προηγούμενων προγραμμάτων. Έτσι διατηρεί το κοινοτικό κεκτημένο ως προς την αποκέντρωση και το εμβαθύνει, ενισχύοντας τη συνεργασία με τις αρμόδιες εθνικές αρχές.

3. ΓΝΩΜΗ ΤΗΣ ΕΥΡΩΠΑΪΚΗΣ ΕΠΙΤΡΟΠΗΣ ΕΠΙ ΤΩΝ ΤΡΟΠΟΛΟΓΙΩΝ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ

3.1. Τροπολογίες που γίνονται δεκτές από την Ευρωπαϊκή Επιτροπή

* Οι τροπολογίες 2 και 6 έχουν σκοπό να παρακινήσουν εντονότερα τα κράτη μέλη να άρουν τα νομικά ή διοικητικά εμπόδια που παρακωλύουν τη διακρατική κινητικότητα των νέων και να εξασφαλίσουν τη διατήρηση των δικαιωμάτων, ιδίως στον τομέα της κοινωνικής ασφάλισης, καθώς και την πρόσβαση στην κοινωνική ασφάλιση και στη νοσηλεία. Οι δύο αυτές τροπολογίες συναντούν τις ανησυχίες της Ευρωπαϊκής Επιτροπής για το ζήτημα, στο βαθμό που πρόκειται για κρίσιμη πτυχή της ανάπτυξης του προγράμματος.

* Η τροπολογία 3 παρατείνει τη διάρκεια του προγράμματος στα 7 έτη. Η τροπολογία αυτή βασίζεται επί των αποφάσεων που έχουν ληφθεί για τα προγράμματα Socrates και Lιonardo, για τα οποία διάρκεια 7 ετών φαίνεται αποτελεσματικότερη από ένα πρόγραμμα βραχύτερης διάρκειας. Το πρόγραμμα Νεολαία αποτελεί μέρος των τριών προγραμμάτων που έχει προτείνει η Ευρωπαϊκή Επιτροπή στους τομείς της εκπαίδευσης (SOCRATES), της κατάρτισης (LEONARDO) και της νεότητας και προβλέπει κοινές ενέργειες με αυτά τα δύο άλλα προγράμματα. Επομένως, εάν η διάρκεια του προγράμματος Νεολαία παραμείνει 5ετής, υπάρχει κίνδυνος βλάβης για τη συνοχή και συμπληρωματικότητα της κοινοτικής δράσης στους διάφορους αυτούς τομείς, καθώς και για την προσπάθεια εξορθολογισμού και συνοχής κατά τη διαχείριση και την εκτέλεση αυτών των προγραμμάτων (περιλαμβανόμενης και της εξωτερικής βοήθειας). Από την πρώτη ανάγνωση έχουν επίσης εγκριθεί για διάρκεια 7 ετών οι οικονομικές προοπτικές, οι οποίες προβλέπουν χρηματοδοτικά πλαίσια για καθένα από τα τρία προγράμματα για τη διάρκεια αυτή.

* Η τροπολογία 9 επιφέρει ορισμένες τροποποιήσεις στο άρθρο 8 για τη χρηματοδότηση. Το μέρος της τροπολογίας που αφορά την κατανομή των πιστώσεων μεταξύ των διάφορων ενεργειών του προγράμματος βάσει ετήσιας έκθεσης υποβαλλόμενης στο Κοινοβούλιο στο πλαίσιο της ετήσιας διαδικασίας προϋπολογισμού είναι ορθό και συμπίπτει με τη δήλωση της Ευρωπαϊκής Επιτροπής στα πρακτικά του Συμβουλίου της 27ης Μαΐου 1999 για την κατανομή του προϋπολογισμού (πρώτη ανάγνωση). Η Ευρωπαϊκή Επιτροπή δέχεται το πνεύμα αυτής της τροπολογίας και επιθυμεί να τη συμπληρώσει, ώστε να συνεκτιμηθούν επίσης οι επιθυμίες του Συμβουλίου.

* Η τροπολογία 10 αφορά τη θέσπιση ρήτρας αναθεώρησης στο άρθρο 12 (παρακολούθηση και αξιολόγηση) η οποία θα επιτρέψει στην Ευρωπαϊκή Επιτροπή να υποβάλει, τρία έτη μετά την έναρξη του προγράμματος, έκθεση με τα αποτελέσματα που θα έχουν επιτευχθεί μαζί με τις προτάσεις που κρίνει κατάλληλες, περιλαμβανόμενων και εκείνων που αφορούν το χρηματοδοτικό πλαίσιο που ορίζεται στο άρθρο 8. Δεδομένου ότι η Ευρωπαϊκή Επιτροπή μπορεί να δεχθεί την τροπολογία 3, η οποία παρατείνει τη διάρκεια του προγράμματος στα 7 έτη (αντί των 5 ετών που πρότεινε αρχικά η Ευρωπαϊκή Επιτροπή), η ρήτρα που εισάγει το Κοινοβούλιο θα επιτρέψει την ευέλικτη προσαρμογή του προγράμματος στις νέες ανάγκες οι οποίες μπορούν να ανακύψουν στο μέλλον.

* Η τροπολογία 13 ζητεί από την Ευρωπαϊκή Επιτροπή να δημιουργήσει οργανωτική μονάδα με άξονα την αξιοποίηση των σχεδίων των νέων, την πληροφόρηση, την τεκμηρίωση για τη νεολαία και το διάλογο με το σύνολο των νέων. Η τροπολογία αυτή έγινε δεκτή σε πρώτη ανάγνωση από την Ευρωπαϊκή Επιτροπή και επομένως ενσωματώθηκε στην τροποποιημένη πρότασή της τής 2ας Δεκεμβρίου 1998. [1] Η τροπολογία αυτή επιτρέπει να ενισχυθεί η εγγύτητα με τον πολίτη και ο διάλογος με τους νέους και να υπάρξει ανταπόκριση αποτελεσματική και προσαρμοσμένη στα αιτήματά τους και στις ανάγκες τους. Η Ευρωπαϊκή Επιτροπή επιθυμεί να επιφέρει μικρές τροποποιήσεις, ώστε να ληφθούν υπόψη οι επιθυμίες που εξέφρασαν τα κράτη μέλη κατά την πρώτη ανάγνωση και θεωρεί λογικότερο να υιοθετήσει την τροπολογία όπως επαναδιατυπώθηκε υπό τη δράση 5.3.2 (Μέτρα υποστήριξης)- νέα 3.

[1] COM(1998)695 τελικό-1998/0197 (COD).

Πολυάριθμες άλλες τροπολογίες έχουν σκοπό να διευκρινίσουν και να ενισχύσουν ορισμένες πτυχές της κοινής θέσης και μπορούν επομένως να υιοθετηθούν, είτε όπως διατυπώνονται, είτε στο πνεύμα τους. Ειδικότερα πρόκειται για τις τροπολογίες 1-4-5-10- 11- 12 (μέρος 1), οι οποίες αφορούν τις ακόλουθες πτυχές :

* τη σπουδαιότητα κατάλληλης πληροφόρησης που να επιτρέπει να προσεγγισθεί το σύνολο των νέων και να διευκολυνθεί η δυνατότητα πρόσβασης στο πρόγραμμα.

* την προαγωγή της ιδιότητας του ευρωπαίου πολίτη και τη συμμετοχή των νέων στην ανάπτυξη της Ένωσης.

* κάποια ευελιξία για τις ηλικιακές κατηγορίες.

* τη συνεκτίμηση, κατά την αξιολόγηση του προγράμματος, του σεβασμού της ισότητας πρόσβασης, όπως ορίζεται στο άρθρο 4(2) και (3).

* τη συνεκτίμηση, στο πλαίσιο των μελετών, του αντίκτυπου των άλλων πολιτικών για τον κόσμο της νεολαίας και την ανάγκη να δοθεί σαφέστερη και σφαιρικότερη εικόνα των αναγκών των νέων και των συνθηκών στις οποίες ζουν.

Οι τροπολογίες 7 και 8, οι οποίες αφορούν την Επιτροπή του προγράμματος, μπορούν να γίνουν κατ' αρχήν δεκτές εφόσον διατυπωθούν σύμφωνα με τις διατάξεις για την επιτροπολογία στις βασικές πράξεις.

3.2. Τροπολογίες που δεν έγιναν δεκτές από την Ευρωπαϊκή Επιτροπή

Η τροπολογία 9 (3ο μέρος) για τη ρήτρα ευλυγισίας η οποία αναμένεται να επιτρέψει την αναθεώρηση του συνολικού ποσού του προϋπολογισμού στο πλαίσιο της ετήσιας συνεργασίας για τον προϋπολογισμό δεν μπορεί να γίνει δεκτή. Πράγματι αυτό το μέρος της τροπολογίας απομακρύνεται από τη διοργανική δήλωση της 6ης Μαρτίου 1995 σχετικά με την εγγραφή δημοσιονομικών διατάξεων στις νομοθετικές πράξεις (ΕΕ 96/C 102/03).

Όσον αφορά τη χρηματοδοτική χορηγία του προγράμματος (τροπολογία 9-μέρος 1), πρέπει να υπενθυμισθεί ότι η Ευρωπαϊκή Επιτροπή έχει προβλέψει στην αρχική της πρόταση, σύμφωνα με τις προτεραιότητες της Ατζέντας 2000, οικονομικό φάκελλο ύψους 600 εκατ. EUR για διάρκεια πέντε ετών. Τα ίδια κριτήρια προτεραιότητας, εάν εφαρμοσθούν για περίοδο ε τά ετών (όπως προτείνει το Ευρωπαϊκό Κοινοβούλιο), οδηγούν σε ποσό χαμηλότερο από εκείνο που προτείνεται στην τροπολογία, η οποία προβλέπει χορηγία από τον προϋπολογισμό ύψους 980 εκατ. EUR.

Η τροπολογία 12 (μέρος 2), η οποία διευκρινίζει το είδος μελετών που πρέπει να διεξαχθούν στο πλαίσιο της δράσης 5.2 «Πληροφόρηση των νέων και μελέτες για τη νεολαία» εμπίπτει στην εκτέλεση και ιδίως στο ετήσιο πρόγραμμα εργασίας που υποβάλλεται στην Επιτροπή του προγράμματος. Οι στόχοι της ενλόγω τροπολογίας θα ληφθούν υπόψη κατά την εκπόνηση αυτών των σχεδίων εργασίας.

1998/0197 (COD)

Πρόταση ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τη θέσπιση του προγράμματος κοινοτικής δράσης «Νεολαια» ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη :

τη συνθήκη περί ιδρύσεως της Ευρωπαϊκής Κοινότητας, και ιδίως το άρθρο 149,

την πρόταση της Ευρωπαϊκής Επιτροπής [2],

[2] ΕΕ C 311 της 10.10.1998, σελ. 6.

τη γνώμη της Οικονομικής και Κοινωνικής Επιτροπής [3],

[3] Γvώμη πoυ δόθηκε στις 15 Οκτωβρίoυ 1998 (δεv έχει ακόμα δημoσιευθεί στηv Επίσημη Εφημερίδα).

τη γνώμη της Επιτροπής των Περιφερειών [4],

[4] Γvώμη πoυ δόθηκε στις 19 Νoεμβρίoυ 1998 (δεv έχει ακόμα δημoσιευθεί στηv Επίσημη Εφημερίδα).

Αποφασίζοντας σύμφωνα με τη διαδικασία ου άρθρου 251 της συνθήκης [5],

[5] Γvώμη τoυ Ευρωπαϊκoύ Κoιvoβoυλίoυ της 5ης Νoεμβρίoυ 1998 (δεv έχει ακόμα δημoσιευθεί στηv Επίσημη Εφημερίδα), κoιvή θέση τoυ Συμβoυλίoυ της ... (δεv έχει ακόμα δημoσιευθεί στηv Επίσημη Εφημερίδα) και απόφαση τoυ Ευρωπαϊκoύ Κoιvoβoυλίoυ της ... (δεv έχει ακόμα δημoσιευθεί στηv Επίσημη Εφημερίδα).

Εκτιμώντας :

(1) ότι η συνθήκη περί ιδρύσεως της Ευρωπαϊκής Κοινότητας ορίζει ότι η δράση της Κοινότητας συμβάλλει, μεταξύ άλλων, στην ανάπτυξη παιδείας και επαγγελματικής εκπαίδευσης υψηλού επιπέδου. ότι ο στόχος αυτός επιβεβαιώνεται αποφασιστικά από τη συνθήκη του Άμστερνταμ που υπογράφηκε στις 2 Οκτωβρίου 1997 και η οποία αναφέρει ότι στόχος της Κοινότητας είναι επίσης να προωθήσει την ανάπτυξη του υψηλότερου δυνατού επιπέδου γνώσης για τους λαούς της, μέσω της ευρείας πρόσβασης στην εκπαίδευση και της συνεχούς αναπροσαρμογής των γνώσεων,

(2) ότι το Ευρωπαϊκό Κοινοβούλιο και το Συμβούλιο, με την απόφασή τους αριθ. 818/95/ΕΚ της 14ης Μαρτίου 1995 για την έγκριση της τρίτης φάσης του προγράμματος "Νεολαία για την Ευρώπη" [6], θέσπισαν πρόγραμμα δράσης για τη συνεργασία στον τομέα της νεολαίας. ότι, βάσει της πείρας που αποκτήθηκε από αυτό το πρόγραμμα, είναι σκόπιμο να συνεχιστεί και να ενισχυθεί η συνεργασία και η κοινοτική δράση στον εν λόγω τομέα,

[6] ΕΕ L 87 της 20.4.1995, σελ. 1.

(3) ότι το έκτακτο Ευρωπαϊκό Συμβούλιο για την απασχόληση, που έλαβε χώρα στο Λουξεμβούργο στις 20 και 21 Νοεμβρίου 1997, ενέκρινε συντονισμένη στρατηγική για την απασχόληση, όπου η δια βίου εκπαίδευση και κατάρτιση διαδραματίζουν θεμελιώδη ρόλο στην εφαρμογή των κατευθυντήριων γραμμών του ψηφίσματος του Συμβουλίου της 15ης Δεκεμβρίου 1997 [7] για τις πολιτικές των κρατών μελών στον τομέα της απασχόλησης, προκειμένου να τονωθεί η ικανότητα απασχόλησης, η προσαρμοστικότητα και το επιχειρηματικό πνεύμα και να προωθηθεί η ισότητα των ευκαιριών,

[7] ΕΕ C 30 της 28.1.1998, σελ. 1.

(4) ότι η Ευρωπαϊκή Επιτροπή, στην ανακοίνωσή της «Για μια Ευρώπη της γνώσης», καθόρισε κατευθύνσεις για τη δημιουργία ενός ανοικτού και δυναμικού ευρωπαϊκού εκπαιδευτικού χώρου, ικανού να επιτύχει το στόχο της δια βίου εκπαίδευσης και κατάρτισης,

(5) ότι η Λευκή Βίβλος της Ευρωπαϊκής Επιτροπής «Διδασκαλία και μάθηση : προς την κοινωνία της γνώσης» αναφέρει ότι η ανάδυση της κοινωνίας της γνώσης συνεπάγεται την ενθάρρυνση της απόκτησης νέων γνώσεων και ότι πρέπει συνεπώς να δοθούν κίνητρα για τη μάθηση σε κάθε περίσταση. ότι η Πράσινη Βίβλος της Ευρωπαϊκής Επιτροπής «Εκπαίδευση, κατάρτιση, έρευνα : τα εμπόδια στη διακρατική κινητικότητα» τονίζει τα οφέλη της κινητικότητας για τα άτομα και για την ανταγωνιστικότητα στην Ευρωπαϊκή Ένωση,

(6) ότι πρέπει να προωθηθεί η έννοια του ενεργού πολίτη, να ενισχυθούν οι δεσμοί μεταξύ των μέτρων που εφαρμόζονται στο πλαίσιο του παρόντος προγράμματος και να ενταθεί ο αγώνας υπέρ του σεβασμού των δικαιωμάτων του ανθρώπου και κατά του αποκλεισμού σε όλες του τις μορφές, συμπεριλαμβανομένου του ρατσισμού και της ξενοφοβίας. ότι πρέπει να δοθεί ιδιαίτερη προσοχή στην εξάλειψη των διακρίσεων και στην προώθηση της ισότητας των ευκαιριών μεταξύ γυναικών και ανδρών,

(7) ότι η Ευρωπαϊκή Επιτροπή και τα κράτη μέλη φροντίζουν να προσεγγίζουν τους νέους γενικά και όχι μόνο εκείνους που μετέχουν σε οργανώσεις νεολαίας. και πρέπει συνεπώς να διασφαλιστεί μία ροή πληροφοριών και η ενδεδειγμένη διάδοση αυτών, σχετικά με τις δράσεις του προγράμματος.

(8) ότι η παρούσα απόφαση καθορίζει ένα κοινοτικό πλαίσιο που έχει σκοπό να συμβάλει στην ανάπτυξη των διακρατικών δραστηριοτήτων εθελοντικής υπηρεσίας. ότι τα κράτη μέλη προσπαθούν, κατά το δυνατόν, να λάβουν κατάλληλα και συντονισμένα μέτρα για την άρση των νομικών και διοικητικών εμποδίων ώστε να βελτιωθεί περαιτέρω η πρόσβαση των νέων στο πρόγραμμα και να διευκολυνθεί η αναγνώριση της ιδιαιτερότητας της εθελοντικής υπηρεσίας των νέων.

(9) ότι, ειδικότερα, οι ανταλλαγές νέων συμβάλλουν στη δημιουργία αμοιβαίας εμπιστοσύνης, στην ενίσχυση της δημοκρατίας, στην εδραίωση της ανοχής, στη θέληση για συνεργασία και στην αλληλεγγύη μεταξύ των νέων γενεών, και ότι, επομένως, έχουν κρίσιμη σημασία για τη συνοχή και την περαιτέρω ανάπτυξη της Ένωσης,

(10) ότι η συμμετοχή των νέων σε δραστηριότητες εθελοντικής υπηρεσίας αποτελεί μια μορφή άτυπης εκπαίδευσης που οδηγεί στην απόκτηση πρόσθετων γνώσεων και η ποιότητα της οποίας θα βασίζεται κατά μεγάλο μέρος στις δέουσες ενέργειες προετοιμασίας, συμπεριλαμβανομένων των γλωσσικών και πολιτιστικών ότι συμβάλλει στον μελλοντικό προσανατολισμό τους και στη διεύρυνση του ορίζοντά τους, ευνοεί την ανάπτυξη των κοινωνικών τους προσόντων, της ιδιότητας του ενεργού πολίτη, μιας ισορροπημένης ενσωμάτωσης στην κοινωνία από οικονομικής, κοινωνικής και πολιτιστικής πλευράς, συμπεριλαμβανομένης της προετοιμασίας για τον επαγγελματικό βίο και προωθεί την επίγνωση μιας αυθεντικής ευρωπαϊκής ιθαγένειας,

(11) ότι στο ψήφισμά του της 14ης Μαΐου 1998 σχετικά με την πολιτική ενημέρωσης και επικοινωνίας στην Ευρωπαϊκή Ένωση [8], το Ευρωπαϊκό Κοινοβούλιο αναφέρει ότι, όσον αφορά τα προγράμματα ενίσχυσης και δράσης, η επιλογή των σχεδίων πρέπει να γίνεται με μεγαλύτερη διαφάνεια και να αιτιολογείται σαφέστερα προς εκείνους που τα υποβάλλουν,

[8] ΕΕ C 167 της 1.6.1998, σ. 230.

(12) ότι η Ευρωπαϊκή Επιτροπή και τα κράτη μέλη πρέπει να προσπαθήσουν να εξασφαλίσουν τη συμπληρωματικότητα μεταξύ των δραστηριοτήτων Ευρωπαϊκής Εθελοντικής Υπηρεσίας και των αναλόγων ενεργειών σε εθνικό επίπεδο,

(13) ότι το Ευρωπαϊκό Κοινοβούλιο και το Συμβούλιο, με την απόφασή τους αριθ......./1999/ΕΚ για την εκπαίδευση και το Συμβούλιο με την απόφασή του αριθ......./1999/ΕΚ της 26ης Απριλίου 1999 για την κατάρτιση, θέσπισαν προγράμματα κοινοτικής δράσης στους τομείς της εκπαίδευσης και της κατάρτισης, αντιστοίχως, τα οποία, μαζί με το πρόγραμμα "Νεολαία", συμβάλλουν στην Ευρώπη της γνώσης,

(14) ότι η πολιτική συνεργασίας στον τομέα της νεολαίας συμβάλλει στην προώθηση της άτυπης εκπαίδευσης και, επομένως, στη δια βίου μάθηση και ότι αυτή η πολιτική πρέπει να αναπτυχθεί περαιτέρω,

(15) ότι η ένταξη των νέων στον κόσμο της εργασίας αποτελεί ουσιαστική συνιστώσα της ένταξής τους στην κοινωνία και ότι η ένταξη αυτή πραγματοποιείται επίσης με την αναγνώριση και αξιοποίηση όλων των γνώσεων και ικανοτήτων τους που αποκτήθηκαν στο πλαίσιο εμπειριών άτυπης παιδείας,

(16) ότι, για να αυξηθεί η προστιθέμενη αξία της κοινοτικής δράσης, είναι ανάγκη να διασφαλισθεί, σε όλα τα επίπεδα από την Ευρωπαϊκή Επιτροπή συνεργαζόμενη με τα κράτη μέλη, η συνοχή και συμπληρωματικότητα μεταξύ των ενεργειών που υλοποιούνται στο πλαίσιο της παρούσας απόφασης και των άλλων συναφών κοινοτικών πολιτικών, μέσων και ενεργειών,.

(17) ότι είναι σημαντικό η επιτροπή του προγράμματος «Νεολαία» να διαβουλεύεται, βάσει ρυθμίσεων που θα καθοριστούν, με τις επιτροπές που είναι υπεύθυνες για την εφαρμογή των προγραμμάτων της Κοινότητας στους τομείς της επαγγελματικής κατάρτισης και της εκπαίδευσης (LEONARDO DA VINCI και SOCRATES). ότι είναι σημαντικό η επιτροπή του προγράμματος «Νεολαία» να ενημερώνεται τακτικά σχετικά με τις κοινοτικές πρωτοβουλίες που αναλαμβάνονται στους τομείς της εκπαίδευσης, της επαγγελματικής κατάρτισης και της νεολαίας,

(18) ότι τα Ευρωπαϊκά Συμβούλια του Έσσεν (9 και 10 Δεκεμβρίου 1994) και των Καννών (26 και 27 Ιουνίου 1995) υπογράμμισαν την ανάγκη να αναληφθεί περαιτέρω δράση για την προώθηση της κοινωνικής και επαγγελματικής ένταξης των νέων στην Ευρώπη. ότι στα συμπεράσματα του Ευρωπαϊκού Συμβουλίου της Φλωρεντίας (21 και 22 Ιουνίου 1996) υπογραμμίσθηκε ότι πρέπει να διευκολυνθεί η ένταξη των νέων στον επαγγελματικό βίο. ότι το Ευρωπαϊκό Συμβούλιο του Άμστερνταμ (15 έως 17 Ιουνίου 1997) εξέφρασε την υποστήριξή του για τις μη κερδοσκοπικές δραστηριότητες. ότι το Ευρωπαϊκό Κοινοβούλιο και το Συμβούλιο εξέδωσαν την απόφαση 1686/98/ΕΚ της 20ης Ιουλίου 1998 για τη θέσπιση προγράμματος κοινοτικής δράσης «Ευρωπαϊκή εθελοντική υπηρεσία των νέων» [9],

[9] ΕΕ L 214 της 31.7.1998, σ. 1.

(19) ότι οι δραστηριότητες ευρωπαϊκής εθελοντικής υπηρεσίας δεν υποκαθιστούν τη στρατιωτική θητεία, τις εναλλακτικές μορφές θητείας που προβλέπονται ειδικότερα για τους αντιρρησίες συνείδησης ή την υποχρεωτική πολιτική θητεία που υπάρχει σε διάφορα κράτη μέλη και δεν πρέπει να περιορίζουν ή να υποκαθιστούν τη δυνητική ή πραγματική αμειβόμενη εργασία,

(20) ότι η χορήγηση αδειών διαμονής και, ενδεχομένως, θεωρήσεων εμπίπτει στην αρμοδιότητα των αρχών των κρατών μελών και ότι η έννοια του νόμιμου κατοίκου ορίζεται από το εθνικό δίκαιο,

(21) ότι το Ευρωπαϊκό Κοινοβούλιο στις 2 Ιουλίου 1998 ενέκρινε ψήφισμα σχετικά με την προώθηση του ρόλου των σωματείων και των ιδρυμάτων στην Ευρώπη [10]. ότι ο εθελοντικός τομέας θα πρέπει επίσης να διαδραματίσει σημαντικό ρόλο προκειμένου να δοθεί η δυνατότητα σε όλους τους νέους, ιδιαίτερα εκείνους με τις μεγαλύτερες δυσκολίες, να συμμετάσχουν στα προγράμματα αυτά,

[10] JO C 226 du 20.7.1998, σ. 66.

(22) ότι η Ευρωπαϊκή Επιτροπή και τα κράτη μέλη μεριμνούν για την προώθηση της συνεργασίας τους με τις μη κυβερνητικές οργανώσεις που αναπτύσσουν δράση στον τομέα της νεολαίας και στον κοινωνικό τομέα, καθώς και στους τομείς του περιβάλλοντος, του πολιτισμού, του αθλητισμού και της καταπολέμησης των διαφόρων μορφών αποκλεισμού,

(23) ότι η συμφωνία για τον Ευρωπαϊκό Οικονομικό Χώρο (Συμφωνία ΕΟΧ) προβλέπει διευρυμένη συνεργασία στον τομέα της εκπαίδευσης, της κατάρτισης και της νεολαίας μεταξύ της Ευρωπαϊκής Κοινότητας και των κρατών μελών της, αφενός, και των χωρών της Ευρωπαϊκής Ζώνης Ελευθέρων Συναλλαγών (ΕΖΕΣ), που ανήκουν στον Ευρωπαϊκό Οικονομικό Χώρο, αφετέρου. ότι η συμφωνία ΕΟΧ καθορίζει τις διαδικασίες συμμετοχής των χωρών της ΕΖΕΣ που συμμετέχουν στον ΕΟΧ, στα προγράμματα της Ευρωπαϊκής Κοινότητας στους τομείς της εκπαίδευσης, της κατάρτισης και της νεολαίας,

(24) ότι πρέπει να προβλεφθεί η δυνατότητα συμμετοχής στο παρόν πρόγραμμα των συνδεδεμένων χωρών της Κεντρικής και της Ανατολικής Ευρώπης (ΧΚΑΕ), σύμφωνα με τις προϋποθέσεις που ορίζονται στις ευρωπαϊκές συμφωνίες, στα πρόσθετα πρωτόκολλά τους και στις αποφάσεις των αντιστοίχων συμβουλίων σύνδεσης, της Κύπρου με χρηματοδότηση από συμπληρωματικές πιστώσεις σύμφωνα με διαδικασίες που θα συμφωνηθούν με τη χώρα αυτή, καθώς και της Μάλτας και της Τουρκίας με χρηματοδότηση από συμπληρωματικές πιστώσεις σύμφωνα με τις διατάξεις της συνθήκης,

(25) ότι πρέπει να εξασφαλιστεί, σε συνεργασία μεταξύ της Ευρωπαϊκής Επιτροπής και των κρατών μελών, η παρακολούθηση και συνεχής αξιολόγηση του παρόντος προγράμματος ώστε να είναι εφικτή η αναπροσαρμογή, ιδίως των προτεραιοτήτων για την υλοποίηση των μέτρων,

(26) ότι επειδή, σύμφωνα με τις αρχές της επικουρικότητας και της αναλογικότητας όπως ορίζονται στο άρθρο 5 της συνθήκης, οι στόχοι της προτεινόμενης δράσης για την ανάπτυξη και ενίσχυση μιας πολιτικής συνεργασίας υπέρ της νεολαίας, συμπεριλαμβανομένης της ευρωπαϊκής εθελοντικής υπηρεσίας και των ανταλλαγών των νέων τόσο μέσα στην Κοινότητα όσο και με τρίτες χώρες, δεν μπορούν να υλοποιηθούν με ικανοποιητικό τρόπο από τα κράτη μέλη λόγω της πολυπλοκότητας και της πολυμορφίας στο χώρο της νεολαίας και μπορούν, συνεπώς, να πραγματοποιηθούν καλύτερα στο κοινοτικό επίπεδο λόγω της διακρατικής διάστασης των κοινοτικών ενεργειών και μέτρων. ότι η παρούσα απόφαση δεν υπερβαίνει τα αναγκαία μέσα για την επίτευξη των στόχων αυτών,

(27) ότι η παρούσα απόφαση ορίζει, για το σύνολο της διάρκειας του προγράμματος, χρηματοδοτικό πλαίσιο που αποτελεί προνομιακή αναφορά για την αρμόδια για τον προϋπολογισμό αρχή κατά την έννοια του σημείου 33 της Διοργανικής Συμφωνίας μεταξύ του Ευρωπαϊκού Κοινοβουλίου, του Συμβουλίου και της Ευρωπαϊκή Επιτροπής της 6ης Μαΐου 1999 [11] για τη δημοσιονομική πειθαρχία και τη βελτίωση της, διαδικασίας του προϋπολογισμού,

[11] ΕΕ C ... 1999.

(28) ότι, σύμφωνα με το άρθρο 2 της απόφασης 1999/468/ΕΚ του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Ευρωπαϊκή Επιτροπή, τα αναγκαία μέτρα για την εκτέλεση της παρούσας απόφασης πρέπει να εγκριθούν, ανάλογα με τη φύση αυτών των μέτρων, σύμφωνα με τη συμβουλευτική διαδικασία που προβλέπεται στο άρθρο 3 ή τη διαδικασία διαχείρισης που προβλέπεται στο άρθρο 4 της εν λόγω απόφασης.

ΑΠΟΦΑΣΙΖΟΥΝ:

Άρθρο 1 Θέσπιση του προγράμματος

1. Η παρούσα απόφαση θεσπίζει το κοινοτικό πρόγραμμα δράσης "Νεολαία", αποκαλούμενο στο εξής "το παρόν πρόγραμμα", σχετικά με την πολιτική συνεργασίας στον τομέα της νεολαίας, συμπεριλαμβανομένης της ευρωπαϊκής εθελοντικής υπηρεσίας και των ανταλλαγών των νέων τόσο μέσα στην Κοινότητα όσο και με τρίτες χώρες.

2. Το παρόν πρόγραμμα εφαρμόζεται για την περίοδο από 1ης Ιανουαρίου 2000 έως την 31 Δεκεμβρίου 2006.

3. Το παρόν πρόγραμμα συμβάλλει στην προαγωγή της Ευρώπης της γνώσης με την ανάπτυξη ενός ευρωπαϊκού χώρου συνεργασίας στον τομέα της πολιτικής για τη νεολαία, βάσει άτυπων μορφών εκπαίδευσης και κατάρτισης. Προάγει τη δια βίου μάθηση και την ανάπτυξη των γνώσεων, των δεξιοτήτων και των ικανοτήτων που ευνοούν την ενεργό άσκηση της ιδιότητας του πολίτη και την ικανότητα απασχόλησης.

4. Το παρόν πρόγραμμα στηρίζει και συμπληρώνει τις ενέργειες που διεξάγονται από τα κράτη μέλη εντός της επικράτειάς τους, σεβόμενο πλήρως την πολιτιστική και γλωσσική τους πολυμορφία.

Άρθρο 2 Στόχοι του προγράμματος

1. Για να δοθεί στους νέους η δυνατότητα να αποκτήσουν, γνώσεις δεξιότητες και ικανότητες που μπορούν να αποτελέσουν ένα από τα θεμέλια της μελλοντικής τους εξέλιξης, και να μπορέσουν να ασκήσουν υπεύθυνα την ιδιότητα του υπεύθυνου πολίτη που θα διευκολύνει την ενεργό ένταξή τους στην κοινωνία, λαμβανομένης επίσης υπόψη της σημασίας της προώθησης ίσων ευκαιριών, το παρόν πρόγραμμα έχει τους εξής στόχους :

α) να προωθηθεί η ενεργός συμβολή των νέων στο ευρωπαϊκό οικοδόμημα μέσω της συμμετοχής τους σε διακρατικές ανταλλαγές, μέσα στην Κοινότητα ή με τρίτες χώρες, ώστε να αναπτυχθεί η κατανόηση της ευρωπαϊκής πολιτιστικής ποικιλομορφίας, καθώς και των θεμελιωδών κοινών αξιών της, υποστηρίζοντας έτσι την προαγωγή του σεβασμού των δικαιωμάτων του ανθρώπου και την καταπολέμηση του ρατσισμού, του αντισημιτισμού και της ξενοφοβίας,

β) να ενισχυθεί το αίσθημα της αλληλεγγύης μεταξύ τους, με την εκτενέστερη συμμετοχή νέων σε διακρατικές κοινωφελείς δραστηριότητες μέσα στην Κοινότητα ή με τρίτες χώρες, ειδικότερα εκείνες με τις οποίες η Κοινότητα έχει συνάψει συμφωνίες συνεργασίας,

γ) να ενθαρρυνθεί η πρωτοβουλία, το επιχειρηματικό πνεύμα και η δημιουργικότητα των νέων, προκειμένου να αναλάβουν ενεργό ρόλο στην κοινωνία, προωθώντας παράλληλα την αναγνώριση της αξίας μιας εκπαιδευτικής εμπειρίας άτυπου χαρακτήρα που έχει αποκτηθεί σε ευρωπαϊκό πλαίσιο,

δ) να ενισχυθεί η συνεργασία στον τομέα της νεολαίας, με την ενθάρρυνση των ανταλλαγών καλών πρακτικών, την κατάρτιση διοργανωτών/επικεφαλής δραστηριοτήτων για νέους και την ανάπτυξη καινοτόμων ενεργειών σε κοινοτικό επίπεδο.

2. Το παρόν πρόγραμμα συμβάλλει επίσης στην επίτευξη των στόχων άλλων συναφών τομέων κοινοτικής πολιτικής.

Άρθρο 3 Κοινοτικές ενέργειες

1. Οι στόχοι του παρόντος προγράμματος, οι οποίοι αναφέρονται στο άρθρο 2, υλοποιούνται μέσω των ακόλουθων ενεργειών, των οποίων το επιχειρησιακό περιεχόμενο και οι διαδικασίες εφαρμογής περιγράφονται στο παράρτημα της παρούσας απόφασης :

- Νεολαία για την Ευρώπη,

- Ευρωπαϊκή εθελοντική υπηρεσία,

- Πρωτοβουλίες νέων,

- Κοινές ενέργειες,

- Συνοδευτικά μέτρα.

2. Οι ενέργειες αυτές υλοποιούνται μέσω των ακόλουθων τύπων μέτρων. Όταν ενδείκνυται, τα μέτρα αυτά μπορούν να συνδυάζονται με:

α) υποστήριξη της διακρατικής κινητικότητας των νέων,

β) υποστήριξη για τη χρησιμοποίηση τεχνολογιών των πληροφοριών και των επικοινωνιών (ΤΠΕ) στον τομέα της νεολαίας,

γ) υποστήριξη της ανάπτυξης δικτύων συνεργασίας σε ευρωπαϊκό επίπεδο, τα οποία επιτρέπουν την αμοιβαία ανταλλαγή εμπειριών και καλών πρακτικών,

δ) υποστήριξη διακρατικών σχεδίων που έχουν σκοπό να προαγάγουν την ιδιότητα του πολίτη της Ευρωπαϊκής Ένωσης και τη συμμετοχή των νέων στην ανάπτυξη της Ένωσης.

ε) προώθηση των γλωσσικών ικανοτήτων και της κατανόησης διαφoρετικών πολιτισμών,

στ) υποστήριξη πιλοτικών σχεδίων που βασίζονται σε διακρατικές συμπράξεις με στόχο την ανάπτυξη της καινοτομίας και της ποιότητας στον τομέα της νεολαίας,

ζ) ανάπτυξη, σε ευρωπαϊκό επίπεδο, μεθόδων για την ανάλυση και την παρακολούθηση των διαφόρων πολιτικών στον τομέα της νεολαίας και της εξέλιξής τους (π.χ. βάσεις δεδομένων, βασικά αριθμητικά στοιχεία, αμοιβαία γνώση των «συστημάτων») και μεθόδων για τη διάδοση των καλών πρακτικών.

Άρθρο 4 Πρόσβαση στο πρόγραμμα

1. Το παρόν πρόγραμμα απευθύνεται στους νέους - ηλικίας, κατ' αρχήν, από 15 έως 25 ετών - καθώς και σε άτομα που ασχολούνται με δραστηριότητες σχετικές με τη νεολαία, οι οποίοι είναι νόμιμοι κάτοικοι κράτους μέλους. Τα όρια ηλικίας μπορούν να προσαρμοσθούν σε κάποιο μέτρο, λαμβανόμενων υπόψη των ιδιαίτερων συνθηκών κάθε σχεδίου.

Στο πλαίσιο των ενεργειών 1.2, 2.2 και 5 του Παραρτήματος, το παρόν πρόγραμμα μπορεί επίσης να απευθύνεται στους νέους - ηλικίας, κατ' αρχήν, από 15 έως 25 ετών - καθώς και σε άτομα που ασχολούνται με δραστηριότητες σχετικές με τη νεολαία, οι οποίοι κατοικούν σε τρίτες χώρες, με την επιφύλαξη των αρμοδιοτήτων των κρατών μελών.

2. Ειδική μέριμνα πρέπει να ληφθεί ώστε όλοι οι νέοι, χωρίς διακρίσεις, να έχουν πρόσβαση στις δραστηριότητες του παρόντος προγράμματος.

3. Η Ευρωπαϊκή Επιτροπή και τα κράτη μέλη οφείλουν να προσπαθήσουν να λάβουν τα απαραίτητα μέτρα, προκειμένου οι δικαιούχοι του προγράμματος να μπορούν να έχουν πρόσβαση στην κοινωνική προστασία και στην ιατρική περίθαλψη.

4. Η Ευρωπαϊκή Επιτροπή και τα κράτη μέλη μεριμνούν ώστε να καταβληθεί ιδιαίτερη προσπάθεια υπέρ των νέων οι οποίοι, για πολιτιστικούς, κοινωνικούς, σωματικούς, διανοητικούς, οικονομικούς ή γεωγραφικούς λόγους, αντιμετωπίζουν τις περισσότερες δυσκολίες συμμετοχής στα σχετικά προγράμματα δράσης σε κοινοτικό, εθνικό, περιφερειακό ή τοπικό επίπεδο, καθώς και υπέρ των μικρών τοπικών ομάδων. Προς το σκοπό αυτό, η Ευρωπαϊκή Επιτροπή και τα κράτη μέλη λαμβάνουν δεόντως υπόψη τις δυσκολίες που αντιμετωπίζει αυτή η στοχευόμενη ομάδα, συμβάλλοντας έτσι στην καταπολέμηση του αποκλεισμού.

Άρθρο 5 Υλοποίηση του προγράμματος και συνεργασία με τα κράτη μέλη

1. Η Ευρωπαϊκή Επιτροπή εξασφαλίζει την υλοποίηση των κοινοτικών ενεργειών που αποτελούν αντικείμενο του παρόντος προγράμματος σύμφωνα με το παράρτημα.

2. Η Ευρωπαϊκή Επιτροπή, σε συνεργασία με τα κράτη μέλη, λαμβάνει τα μέτρα που περιγράφονται στο παράρτημα (Δράση 5) για την αξιοποίηση των επιτευγμάτων των ενεργειών που πραγματοποιήθηκαν στο πλαίσιο της κοινοτικής συνεργασίας στον τομέα της νεολαίας.

3. Η Ευρωπαϊκή Επιτροπή και τα κράτη μέλη λαμβάνουν τα κατάλληλα μέτρα ώστε να αναπτυχθούν οι δομές που έχουν συγκροτηθεί σε κοινοτικό και εθνικό επίπεδο για την επίτευξη των στόχων του προγράμματος, με μεθόδους φιλικές προς το χρήστη, ώστε να διευκολύνεται η πρόσβαση των νέων και των άλλων κατά τόπους εταίρων στο πρόγραμμα, να διασφαλίζεται η αξιολόγηση και η παρακολούθηση των ενεργειών που προβλέπει το πρόγραμμα και να εφαρμόζονται διαφανείς μηχανισμοί συνεννόησης και επιλογής.

Η Ευρωπαϊκή Επιτροπή και τα κράτη μέλη εξασφαλίζουν τη λήψη μέτρων με σκοπό τη διευκόλυνση της πρόσβασης των νέων στη διακρατική κινητικότητα με την κατάλληλα σχεδιασμένη ενημέρωση και ευαισθητοποίησή τους στο θέμα αυτό. Η Ευρωπαϊκή Επιτροπή και τα κράτη μέλη μεριμνούν ώστε οι υποστηριζόμενες από το πρόγραμμα ενέργειες να αποτελέσουν αντικείμενο κατάλληλης πληροφόρησης και δημοσιότητας.

4. Τα κράτη μέλη λαμβάνουν τα απαραίτητα μέτρα για να εξασφαλίζουν την αποτελεσματική διεξαγωγή του προγράμματος. καταβάλλουν επίσης προσπάθειες, κατά το δυνατόν, να λάβουν τα μέτρα που θεωρούν αναγκαία και επιθυμητά ώστε να αρθούν τα τυχόν νομικά και διοικητικά εμπόδια όσον αφορά την πρόσβαση στο εν λόγω πρόγραμμα.

5. Η Ευρωπαϊκή Επιτροπή εξασφαλίζει, σε συνεργασία με τα κράτη μέλη, τη μετάβαση μεταξύ των ενεργειών που πραγματοποιήθηκαν στο πλαίσιο των προηγούμενων κοινοτικών προγραμμάτων στον τομέα της νεολαίας (Νεολαία για την Ευρώπη ΙΙΙ και Ευρωπαϊκή Εθελοντική Υπηρεσία) και εκείνων που θα εφαρμοσθούν στο πλαίσιο του παρόντος προγράμματος.

Άρθρο 6 Κοινές ενέργειες

Στο πλαίσιο της οικοδόμησης της Ευρώπης της γνώσης, τα μέτρα του παρόντος προγράμματος μπορούν να εφαρμοσθούν, σύμφωνα με τις διαδικασίες του άρθρου 7, από κοινού με άλλα συναφή κοινοτικά προγράμματα και ενέργειες, στους τομείς της νεολαίας, της εκπαίδευσης και της επαγγελματικής κατάρτισης.

Άρθρο 6α) Εκτελεστικά μέτρα

1. Η Ευρωπαϊκή Επιτροπή καθορίζει σύμφωνα με τη διαδικασία του άρθρου 7 2 τα ακόλουθα μέτρα:

α) τους όρους εκτέλεσης του παρόντος προγράμματος, περιλαμβανόμενου του ετήσιου σχεδίου εργασίας για την εκτέλεση των ενεργειών του προγράμματος,

β) τη γενική ισορροπία μεταξύ των διαφόρων ενεργειών του προγράμματος,

γ) τα εφαρμοστέα κριτήρια για την ενδεικτική κατανομή των κονδυλίων μεταξύ των κρατών μελών για ενέργειες με αποκεντρωμένη διαχείριση,

δ) τους όρους εκτέλεσης των κοινών ενεργειών,

ε) τους όρους αξιολόγησης του προγράμματος,

στ) τους όρους πιστοποίησης της συμμετοχής των εθελοντών νέων.

2. Η Ευρωπαϊκή Επιτροπή καθορίζει τα λοιπά μέτρα σύμφωνα με τη διαδικασία του άρθρου 7 3.

Άρθρο 7 Επιτροπή του προγράμματος

1. Η Ευρωπαϊκή Επιτροπή επικουρείται από επιτροπή που απαρτίζεται από εκπροσώπους των κρατών μελών και προεδρεύεται από τον εκπρόσωπο της Ευρωπαϊκής Επιτροπής.

2. Όταν γίνεται παραπομπή στην παρούσα παράγραφο εφαρμόζεται η διαδικασία διαχείρισης που προβλέπεται στο άρθρο 4 της απόφασης 1999/468/ΕΚ, τηρουμένων των διατάξεων του άρθρου 7 3 και του άρθρου 8 της απόφασης αυτής. Η προθεσμία που προβλέπεται στο άρθρο 4 παράγραφος 3 της απόφασης 1999/468/ΕΚ ορίζεται σε δύο μήνες.

3. Όταν γίνεται παραπομπή στην παρούσα παράγραφο, εφαρμόζεται η συμβουλευτική διαδικασία διαχείρισης που προβλέπεται στο άρθρο 3 της απόφασης 1999/468/ΕΚ, τηρουμένων των διατάξεων του άρθρου 7 3 και του άρθρου 8 της απόφασης αυτής.

4. Η επιτροπή εκδίδει τον εσωτερικό της κανονισμό.

Άρθρο 8 Χρηματοδότηση

1. Το χρηματοδοτικό πλαίσιο για την εκτέλεση του παρόντος προγράμματος, για την περίοδο που αναφέρεται στο άρθρο 1, ορίζεται σε 765( εκατ. EUR.

Η γενική ισορροπία μεταξύ των διαφόρων ενεργειών του προγράμματος καθορίζεται από την επιτροπή του προγράμματος σύμφωνα με τους όρους του άρθρου 6α 1β σε συμφωνία με τους στόχους του και βάσει ετήσιας έκθεσης που υποβάλλεται στο Ευρωπαϊκό Κοινοβούλιο και στο Συμβούλιο.

2. Οι ετήσιες πιστώσεις εγκρίνονται από την αρμόδια για τον προϋπολογισμό αρχή εντός των ορίων των δημοσιονομικών προοπτικών.

Άρθρο 9 Συνοχή και συμπληρωματικότητα

1. Η Ευρωπαϊκή Επιτροπή εξασφαλίζει, σε συνεργασία με τα κράτη μέλη και με σεβασμό της ιδιαιτερότητας και της εξειδίκευσης κάθε προγράμματος, τη συνολική συνοχή και συμπληρωματικότητα με συναφείς κοινοτικές πολιτικές, μέσα και ενέργειες. Δίδεται ιδιαίτερη προσοχή στην προώθηση της ίσης μεταχείρισης και της ισότητας των ευκαιριών μεταξύ ανδρών και γυναικών.

2. Η Ευρωπαϊκή Επιτροπή εξασφαλίζει, σε συνεργασία με τα κράτη μέλη, τη συνοχή μεταξύ της εφαρμογής του παρόντος προγράμματος και των άλλων κοινοτικών δραστηριοτήτων που αφορούν τη νεολαία, ιδίως στους τομείς του πολιτισμού, των οπτικοακουστικών μέσων, της ολοκλήρωσης της εσωτερικής αγοράς, της κοινωνίας της πληροφορίας, του περιβάλλοντος, της προστασίας των καταναλωτών, των ΜΜΕ, της κοινωνικής πολιτικής, της απασχόλησης και της δημόσιας υγείας.

3. Η Ευρωπαϊκή Επιτροπή και τα κράτη μέλη μεριμνούν ώστε τα μέτρα του παρόντος προγράμματος να λαμβάνουν υπόψη τις κατευθυντήριες γραμμές για την απασχόληση που εγκρίνει το Συμβούλιο, στο πλαίσιο μιας συντονισμένης στρατηγικής για την απασχόληση.

4. Η Ευρωπαϊκή Επιτροπή εξασφαλίζει την αποτελεσματική σύνδεση του παρόντος προγράμματος με τα προγράμματα και τις ενέργειες στον τομέα της νεολαίας, που πραγματοποιούνται στο πλαίσιο των εξωτερικών σχέσεων της Κοινότητας.

Άρθρο 10

Συμμετοχή των χωρών ΕΖΕΣ/ΕΟΧ, των συνδεδεμένων χωρών της Κεντρικής και της Ανατολικής Ευρώπης (ΧΚΑΕ),της Κύπρου, της Μάλτας και της Τουρκίας

Το παρόν πρόγραμμα είναι ανοιχτό στη συμμετοχή

- των χωρών ΕΖΕΣ/ΕΟΧ, σύμφωνα με τους όρους που προσδιορίζονται στη Συμφωνία του ΕΟΧ,

- των συνδεδεμένων χωρών της Κεντρικής και της Ανατολικής Ευρώπης (ΧΚΑΕ), σύμφωνα με τους όρους που προσδιορίζονται στις ευρωπαϊκές συμφωνίες, στα πρόσθετα πρωτόκολλα των συμφωνιών αυτών και στις αποφάσεις των αντιστοίχων συμβουλίων σύνδεσης,

- της Κύπρου, με χρηματοδότηση από συμπληρωματικές πιστώσεις σύμφωνα με διαδικασίες που πρόκειται να συμφωνηθούν με τη χώρα αυτή,

- της Μάλτας και της Τουρκίας, που χρηματοδοτούνται από συμπληρωματικές πιστώσεις σύμφωνα με τις διατάξεις της Συνθήκης.

Άρθρο 11 Διεθνής συνεργασία

Στο πλαίσιο του παρόντος προγράμματος, και σύμφωνα με τις διαδικασίες των άρθρων 6α και 7, η Ευρωπαϊκή Επιτροπή θα ενισχύσει τη συνεργασία της με μη κοινοτικές χώρες και με τους αρμόδιους διεθνείς οργανισμούς, και ιδίως με το Συμβούλιο της Ευρώπης.

Άρθρο 12 Παρακολούθηση και αξιολόγηση

1. Η Ευρωπαϊκή Επιτροπή παρακολουθεί τακτικά το παρόν πρόγραμμα σε συνεργασία με τα κράτη μέλη.

Η παρακολούθηση περιλαμβάνει τις εκθέσεις που αναφέρονται στην παράγραφο 3 και συγκεκριμένες δραστηριότητες.

2. Η Ευρωπαϊκή Επιτροπή, σε συνεργασία με τα κράτη μέλη, αξιολογεί τακτικά το παρόν πρόγραμμα. Αυτή η αξιολόγηση αποσκοπεί στο να εκτιμηθεί η αποτελεσματικότητα των ενεργειών που υλοποιούνται, έναντι των στόχων που αναφέρονται στο άρθρο 2 και να διασφαλισθεί η ισότητα πρόσβασης στο πρόγραμμα όπως εξαγγέλλεται στο άρθρο 4, παράγραφοι 2 και 4.

Αυτή η αξιολόγηση θα αφορά και τη συμπληρωματικότητα των ενεργειών που υλοποιούνται στο πλαίσιο του παρόντος προγράμματος ως προς εκείνες που υπάγονται άλλες σχετικές κοινοτικές πολιτικές, μέσα και ενέργειες.

Το αποτέλεσμα των κοινοτικών ενεργειών αποτελεί αντικείμενο τακτικών ανεξάρτητων εξωτερικών αξιολογήσεων με βάση κριτήρια που θα καθοριστούν σύμφωνα με τη διαδικασία του άρθρου 6 α) παράγραφος 1.

3. Τα κράτη μέλη διαβιβάζουν στην Ευρωπαϊκή Επιτροπή, το αργότερο έως τις 31 Δεκεμβρίου 2004 και έως τις 30 Ιουνίου 2007, αντίστοιχα, εκθέσεις σχετικά με την υλοποίηση και τον αντίκτυπο του παρόντος προγράμματος.

4. Η Ευρωπαϊκή Επιτροπή υποβάλλει στο Ευρωπαϊκό Κοινοβούλιο, στο Συμβούλιο, στην Οικονομική και Κοινωνική Επιτροπή και στην Επιτροπή των Περιφερειών έκθεση για τα αποτελέσματα που θα έχουν επιτευχθεί από το πρόγραμμα μαζί με τις προτάσεις που κρίνει κατάλληλες, περιλαμβανόμενων εκείνων που αφορούν το χρηματοδοτικό πλαίσιο όπως ορίζεται στο άρθρο 8. Το Ευρωπαϊκό Κοινοβούλιο και το Συμβούλιο θα αποφασίσουν γι' αυτές τις προτάσεις το συντομότερο δυνατό:

- στις 30 Ιουνίου 2005, το αργότερο, ενδιάμεση έκθεση για τις ποιοτικές και ποσοτικές εφαρμογές του παρόντος προγράμματος.

- στις 31 Δεκεμβρίου 2007, το αργότερο, τελική έκθεση για την εφαρμογή του παρόντος προγράμματος.

Άρθρο 13 Έναρξη ισχύος

Η παρούσα απόφαση τίθεται σε ισχύ την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Έγινε στις Βρυξέλλες, στις

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

ΠΑΡΑΡΤΗΜΑ

Η χρηματοδότηση βάσει του παρόντος προγράμματος τηρεί τις αρχές της συγχρηματοδότησης και της προσθετικότητας. Σύμφωνα με το άρθρο 4, παράγραφος 3 της απόφασης, πρέπει να καταβληθεί προσπάθεια για να διευκολυνθεί η πρόσβαση στο πρόγραμμα των νέων που αντιμετωπίζουν δυσκολίες πολιτιστικής, κοινωνικής, σωματικής, διανοητικής, οικονομικής ή γεωγραφικής φύσεως, καθώς και των μικρών τοπικών ομάδων. Η επιτροπή του άρθρου 7 της παρούσας απόφασης καθορίζει την ειδική μορφή που μπορεί να λάβει αυτή η προσπάθεια. Η κοινοτική χρηματοδότηση κατανέμεται κατά τρόπον ώστε να λαμβάνεται υπόψη η ανάγκη διασφάλισης ισορροπίας στις αναλαμβανόμενες ενέργειες κινητικότητας, και να εξασφαλίζονται ίσες ευκαιρίες συμμετοχής για τους νέους κάθε κράτους μέλους, λαμβανομένου έτσι υπόψη του άρθρου 4, παράγρ. 3.

Οι πρωτοβουλίες που έχουν ως σκοπό την προώθηση της διαλλακτικότητας και της αποδοχής των διαφορών, καθώς και την καταπολέμηση κάθε είδους αποκλεισμού, πρέπει να ενθαρρύνονται και να ενισχύονται ιδιαίτερα. Η Κοινότητα θα δώσει επίσης ιδιαίτερη προσοχή στις δραστηριότητες που επιφυλάσσουν ιδιαίτερη θέση στον πολιτισμό και τον αθλητισμό, στο πλαίσιο της άτυπης εκπαίδευσης νέων.

Για να επιτευχθούν οι στόχοι του παρόντος προγράμματος, θα εφαρμοστούν πέντε κατηγορίες δράσης βάσει των μέτρων που περιγράφονται στο άρθρο 3 της απόφασης :

* Νεολαία για την Ευρώπη,

* Ευρωπαϊκή εθελοντική υπηρεσία,

* Πρωτοβουλίες νέων,

* Κοινές ενέργειες,

* Συνοδευτικά μέτρα.

ΔΡΑΣΗ 1 - ΝΕΟΛΑΙΑ ΓΙΑ ΤΗΝ ΕΥΡΩΠΗ

Δράση 1.1 : Ενδοκοινοτικές ανταλλαγές νέων

Η Κοινότητα υποστηρίζει δραστηριότητες κινητικότητας για νέους, διάρκειας τουλάχιστον μιας εβδομάδας, οι οποίες πραγματοποιούνται βάσει κοινών σχεδίων στο εσωτερικό της Κοινότητας και αφορούν ομάδες νέων ηλικίας, κατ' αρχήν, από 15 έως 25 ετών, που κατοικούν νομίμως σε κράτος μέλος. Τα όρια ηλικίας μπορούν να προσαρμοσθούν εντός ορισμένων ορίων, λαμβανόμενων υπόψη των ιδιαίτερων συνθηκών κάθε σχεδίου.

Οι δραστηριότητες αυτές, που βασίζονται σε διακρατικές συμπράξεις μεταξύ ομάδων νέων και συνεπάγονται την ενεργό συμμετοχή τους, έχουν ως σκοπό να τους δώσουν τη δυνατότητα να ανακαλύψουν και να ευαισθητοποιηθούν σε διάφορες πολιτιστικές και κοινωνικές πραγματικότητες και να τους ωθήσουν να συμμετάσχουν ή να προτείνουν άλλες δραστηριότητες σε ευρωπαϊκό επίπεδο. Ιδιαίτερη προσοχή δίνεται στη συμμετοχή των νέων για τους οποίους αυτή θα είναι η πρώτη ευρωπαϊκή δραστηριότητα ή ενώσεων μικρού μεγέθους και τοπικής διάστασης, χωρίς εμπειρία στο ευρωπαϊκό επίπεδο.

Προκειμένου να επιτευχθεί καλύτερη ισορροπία μεταξύ των διμερών και των πολυμερών δραστηριοτήτων, η κοινοτική υποστήριξη θα χορηγείται σταδιακά σε πολυμερείς δραστηριότητες ομαδικής κινητικότητας. Η διμερής κινητικότητα ομάδας θα λαμβάνει χρηματοδότηση εφόσον αυτό δικαιολογείται από την άποψη των στοχοθετημένων ομάδων ή μιας ειδικής παιδαγωγικής προσέγγισης.

Επίσης, στα πλαίσια της δράσης αυτής, μπορούν να υποστηριχθούν δραστηριότητες για την ενίσχυση της άμεσης συμμετοχής των νέων σε σχέδια ομαδικής κινητικότητας. Πρόκειται, κυρίως, για δραστηριότητες προπαρασκευής των νέων από γλωσσικής και διαπολιτισμικής πλευράς

Δράση 1.2 : Ανταλλαγές νέων με τρίτες χώρες

Η Κοινότητα θα υποστηρίξει δραστηριότητες κινητικότητας για νέους διάρκειας τουλάχιστον μιας εβδομάδας, οι οποίες πραγματοποιούνται βάσει κοινών σχεδίων και αφορούν ομάδες νέων, ηλικίας καταρχήν, από 15 έως 25 ετών, που κατοικούν νομίμως σε κράτος μέλος ή σε τρίτη χώρα. Στις δραστηριότητες αυτές θα μετέχουν τουλάχιστον δύο κράτη μέλη. Τα όρια ηλικίας μπορούν να προσαρμοσθούν εντός ορισμένων ορίων, λαμβανόμενων υπόψη των ιδιαίτερων συνθηκών κάθε σχεδίου.

Οι δραστηριότητες αυτές, που βασίζονται σε διακρατικές συμπράξεις μεταξύ ομάδων νέων και συνεπάγονται την ενεργό συμμετοχή τους, έχουν ως σκοπό να τους δώσουν τη δυνατότητα να ανακαλύψουν και να ευαισθητοποιηθούν σε διάφορες πολιτιστικές και κοινωνικές πραγματικότητες και να τους ωθήσουν να συμμετάσχουν ή να προτείνουν άλλες δραστηριότητες σε ευρωπαϊκό επίπεδο. Εξάλλου τα σχέδια αυτά θα επιτρέψουν στους εταίρους τρίτων χωρών να εξοικειωθούν μ' αυτόν τον τρόπο δράσης στον τομέα της άτυπης εκπαίδευσης και να συμβάλουν στην ανάπτυξη της συλλογικής ζωής και εργασίας των νέων στις χώρες αυτές.

Μπορούν να υποστηριχθούν δραστηριότητες για την ενίσχυση της άμεσης συμμετοχής των νέων σε σχέδια ομαδικής κινητικότητας. Πρόκειται, κυρίως, για δραστηριότητες προπαρασκευής των νέων από γλωσσικής και διαπολιτισμικής πλευράς, πριν από την αναχώρησή τους.

ΔΡΑΣΗ 2 - ΕΥΡΩΠΑΪΚΗ ΕΘΕΛΟΝΤΙΚΗ ΥΠΗΡΕΣΙΑ

Για τους σκοπούς του παρόντος προγράμματος, με τον όρο «εθελοντής νέος», νοείται κατ' αρχήν, άτομο ηλικίας 18 έως 25 ετών, ανεξαρτήτως φύλου, που κατοικεί νομίμως σε κράτος μέλος. Τα όρια ηλικίας μπορούν να προσαρμοσθούν εντός ορισμένων ορίων, λαμβανόμενων υπόψη των ιδιαίτερων συνθηκών κάθε σχεδίου.

Ο εθελοντής νέος αναλαμβάνει, ως ενεργός πολίτης, να ασκήσει μια συγκεκριμένη δραστηριότητα αλληλεγγύης, με σκοπό να αποκτήσει κοινωνικές και ατομικές ικανότητες και δεξιότητες, θέτοντας έτσι τις βάσεις της μελλοντικής του εξέλιξης και συμβάλλοντας ταυτοχρόνως στην κοινωνία. Για το σκοπό αυτό, ο εθελοντής νέος συμμετέχει, σε άλλο κράτος μέλος από το κράτος κατοικίας του ή σε τρίτη χώρα, σε μη κερδοσκοπική και μη αμειβόμενη δραστηριότητα, συλλογικού ενδιαφέροντος, για περιορισμένο χρονικό διάστημα (12 μήνες το πολύ) στο πλαίσιο σχεδίου αναγνωρισμένου από το κράτος μέλος και την Κοινότητα και τηρουμένων των στόχων του προγράμματος, κατά το άρθρο 2. Ιδιαίτερα, δεν πρέπει να επιφέρει υποκατάσταση μιας θέσης εργασίας. Εξασφαλίζεται πλήρως η παροχή στέγης και τροφής καθώς και η ατομική εποπτεία του νέου. Επίσης το σχέδιο εθελοντικής υπηρεσίας εξασφαλίζει ότι ο εθελοντής νέος καλύπτεται από ασφάλεια υγείας καθώς και από κάθε απαιτούμενη ασφάλεια. Ο εθελοντής νέος λαμβάνει για τη συμμετοχή του μια αποζημίωση/ποσό για μικροέξοδα.

Η ευρωπαϊκή εθελοντική υπηρεσία βασίζεται στη συνεργασία και τον καταμερισμό των ευθυνών μεταξύ των εθελοντών νέων, του οργανισμού αποστολής και του οργανισμού υποδοχής.

Σύμφωνα με τις διατάξεις που αφορούν την επιτροπή του προγράμματος που προβλέπεται στο άρθρο 7, η Ευρωπαϊκή Επιτροπή χορηγεί έγγραφο, το οποίο βεβαιώνει τη συμμετοχή των εθελοντών νέων στην ευρωπαϊκή εθελοντική υπηρεσία, καθώς και την πείρα και τις δεξιότητες που απέκτησαν κατά τη διάρκεια αυτής της περιόδου

Δράση 2.1 : Ενδοκοινοτική ευρωπαϊκή εθελοντική υπηρεσία

Η Κοινότητα θα υποστηρίζει διακρατικά σχέδια (με διάρκεια που περιορίζεται κατ' αρχήν από τρεις εβδομάδες σε ένα χρόνο) τα οποία επιτρέπουν στους νέους να συμμετάσχουν ενεργά και προσωπικά σε δραστηριότητες που ανταποκρίνονται στις ανάγκες της κοινωνίας σε ποικίλους τομείς (κοινωνικό, κοινωνικοπολιτισμικό, περιβαλλοντικό, πολιτιστικό κ.τ.λ.) και τα οποία συνιστούν, παράλληλα, μορφωτική εμπειρία άτυπου χαρακτήρα με σκοπό την απόκτηση κοινωνικών και πολιτιστικών δεξιοτήτων. Τα σχέδια αυτά θα έχουν ως σκοπό να βοηθήσουν τους νέους να έρθουν σε επαφή με άλλες γλώσσες και πολιτισμούς και να εξοικειωθούν με νέες ιδέες και οράματα σε μια πολυπολιτισμική κοινωνία των πολιτών.

Η Κοινότητα μπορεί να υποστηρίξει ενέργειες που έχουν, ιδίως, γλωσσικό και διαπολιτισμικό περιεχόμενο ώστε να προετοιμαστούν οι εθελοντές νέοι, πριν από την αναχώρησή τους, και να διευκολυνθεί η κοινωνική ένταξή τους στις δραστηριότητες αλλά και μετά το τέλος της εθελοντικής υπηρεσίας. Ειδική προσοχή θα δίδεται στην παιδαγωγική υποστήριξη και την πλαισίωση από επόπτη..

Δράση 2.2 : Ευρωπαϊκή εθελοντική υπηρεσία με τρίτες χώρες

Η Κοινότητα θα υποστηρίζει διακρατικά σχέδια με τρίτες χώρες (διάρκειας που περιορίζεται κατ' αρχήν από τρεις εβδομάδες μέχρι ένα χρόνο) που θα επιτρέψουν στους νέους να συμμετάσχουν ενεργά και προσωπικά σε δραστηριότητες που ανταποκρίνονται στις ανάγκες της κοινωνίας σε ποικίλους τομείς (κοινωνικό, κοινωνικοπολιτισμικό, περιβαλλοντικό, πολιτιστικό κ.τ.λ.) και τα οποία συνιστούν, παράλληλα, μορφωτική εμπειρία άτυπου χαρακτήρα με σκοπό την απόκτηση κοινωνικών και πολιτιστικών δεξιοτήτων. Τα σχέδια αυτά θα έχουν ως σκοπό να βοηθήσουν τους νέους να έρθουν σε επαφή με άλλες γλώσσες και πολιτισμούς και να εξοικειωθούν με νέες ιδέες και οράματα σε μια πολυπολιτισμική κοινωνία των πολιτών.

Μπορούν επίσης να υποστηριχθούν ενέργειες που επιτρέπουν να τεθούν ή να σταθεροποιηθούν οι απαραίτητες βάσεις για την ανάπτυξη διακρατικών σχεδίων ευρωπαϊκής εθελοντικής υπηρεσίας με τις τρίτες χώρες.

Η Κοινότητα μπορεί να υποστηρίξει σχέδια που έχουν, ιδίως, γλωσσικό και διαπολιτισμικό περιεχόμενο ώστε να προετοιμαστούν οι εθελοντές νέοι, πριν από την αναχώρησή τους, και να διευκολυνθεί η κοινωνική ένταξή τους στις δραστηριότητες αλλά και μετά το τέλος της εθελοντικής υπηρεσίας. Ειδική προσοχή θα δοθεί στην παιδαγωγική υποστήριξη και την πλαισίωση από επόπτη.

ΔΡΑΣΗ 3 - ΠΡΩΤΟΒΟΥΛΙΕΣ ΥΠΕΡ ΤΩΝ ΝΕΩΝ

Προκειμένου να υποστηρίξει το πνεύμα πρωτοβουλίας και τη δημιουργικότητα των νέων, η Κοινότητα υποστηρίζει σχέδια στα οποία οι νέοι συμμετέχουν ενεργά και άμεσα σε καινοτόμους και δημιουργικές πρωτοβουλίες και σχέδια, που επικεντρώνονται στην κοινωνική συμμετοχή των νέων σε τοπικό, περιφερειακό, εθνικό ή ευρωπαϊκό επίπεδο. Αυτά τα σχέδια επιτρέπουν στους νέους να αναπτύξουν το επιχειρηματικό τους πνεύμα και να συγκεκριμενοποιήσουν ιδέες δικές τους στις οποίες θα είναι οι κύριοι συντελεστές.

Η Κοινότητα υποστηρίζει πρωτοβουλίες που έχουν σκοπό να βοηθήσουν τους εθελοντές νέους να αξιοποιήσουν την εμπειρία που απέκτησαν στη διάρκεια της εθελοντικής υπηρεσίας και να ενθαρρύνουν την ενεργό τους ένταξη στην κοινωνία. Οι πρωτοβουλίες αυτές, που λαμβάνουν οι νέοι μετά τη λήξη της ευρωπαϊκής εθελοντικής υπηρεσίας, τους επιτρέπουν να δρομολογήσουν και προωθήσουν δραστηριότητες κοινωνικής, πολιτιστικής, κοινωνικοπολιτιστικής και οικονομικής φύσης και/ή αποσκοπούν στην προσωπική τους εξέλιξη. Θα δίνεται προτεραιότητα σ' εκείνους τους νέους που έχουν περισσότερο ανάγκη.

Η υποστήριξη ευνοεί την επέκταση των σχεδίων αυτών σε παρόμοιες πρωτοβουλίες που αναλαμβάνονται σε άλλα κράτη μέλη, για την ενίσχυση του διακρατικού τους χαρακτήρα και τον πολλαπλασιασμό της ανταλλαγής εμπειριών και της συνεργασίας μεταξύ των νέων. Η υποστήριξη αυτή μπορεί να περιλαμβάνει τη διοργάνωση συναντήσεων νέων που είναι υπεύθυνοι για την υλοποίηση σχεδίων σε ευρωπαϊκό επίπεδο. Οικονομική ενίσχυση μπορεί να χορηγηθεί για τη συγκρότηση, στην πράξη, σταθερών και διακρατικών συμπράξεων μεταξύ τέτοιων σχεδίων.

ΔΡΑΣΗ 4 - ΚΟΙΝΕΣ ΕΝΕΡΓΕΙΕΣ

Δεδομένου ότι η ανάγκη μιας ευπροσάρμοστης και δημιουργικής προσέγγισης είναι απαραίτητη προϋπόθεση της συνεργασίας μεταξύ των τομέων, μπορεί να χορηγηθεί κοινοτική ενίσχυση για ενέργειες αναφερόμενες στο άρθρο 6 που υλοποιούνται από κοινού με άλλες κοινοτικές παρεμβάσεις που αφορούν την Ευρώπη της γνώσης, ιδίως κοινοτικών προγραμμάτων στον τομέα της εκπαίδευσης και της επαγγελματικής κατάρτισης.

Η Ευρωπαϊκή Επιτροπή, σε συνεργασία με τα κράτη μέλη, αποβλέπει στην ανάπτυξη κοινού μηχανισμού πληροφόρησης, παρατήρησης και διάδοσης καλών πρακτικών στον τομέα της γνώσης και της δια βίου μάθησης καθώς και κοινών ενεργειών για τα εκπαιδευτικά πολυμέσα και την κατάρτιση. Τα σχέδια αυτά θα περιλαμβάνουν ένα φάσμα ενεργειών που θα αφορούν πολλούς τομείς, ένας από τους οποίους θα είναι και η νεολαία. Μπορούν να χρηματοδοτούνται συμπληρωματικά από διάφορα κοινοτικά προγράμματα και μπορούν να εφαρμόζονται μέσω προσκλήσεων για υποβολή κοινών σχεδίων.

Κατάλληλα μέτρα μπορούν να ληφθούν για την προώθηση, σε περιφερειακό και τοπικό επίπεδο, των επαφών και της αλληλεπίδρασης μεταξύ των συντελεστών που συμμετέχουν στο πρόγραμμα αυτό καθώς και στα προγράμματα που αφορούν την εκπαίδευση και την επαγγελματική κατάρτιση. Στο πλαίσιο αυτό, μπορούν να υποστηριχθούν δραστηριότητες συνειδητοποίησης των ευκαιριών που παρέχει η Κοινότητα στους νέους.

ΔΡΑΣΗ 5 - ΣΥΝΟΔΕΥΤΙΚΑ ΜΕΤΡΑ

Δράση 5.1 : Κατάρτιση και συνεργασία των συντελεστών της πολιτικής για τη νεολαία

Ενισχύσεις χορηγούνται σε :

1. Δραστηριότητες που αποσκοπούν στην τελειοποίηση των συντελεστών στον τομέα της νεολαίας - ιδίως των παιδαγωγικών συμβούλων της ευρωπαϊκής εθελοντικής υπηρεσίας, των διοργανωτών/επικεφαλής δραστηριοτήτων για νέους, των υπευθύνων για την υλοποίηση των ευρωπαϊκών σχεδίων, των συμβούλων για τις πρωτοβουλίες νέων που παρεμβαίνουν στις ενέργειες που αφορούν άμεσα τους νέους, και οι οποίες προβλέπονται στις Ενέργειες 1, 2 και 3 του παρόντος προγράμματος με σκοπό τη διασφάλιση της απαιτούμενης υψηλής ποιότητας. Ιδιαίτερη προσοχή θα δοθεί σε δραστηριότητες που αποσκοπούν στην προώθηση της συμμετοχής των νέων που αντιμετωπίζουν τις μεγαλύτερες δυσκολίες στη συμμετοχή τους σε κοινοτικές ενέργειες.

2. Δραστηριότητες που αποσκοπούν στην ανάπτυξη ευρωπαϊκών σπονδυλωτών διδακτικών ενοτήτων που ανταποκρίνονται στις απαιτήσεις διακρατικής συνεργασίας.

3. Δραστηριότητες - όπως οι επισκέψεις μελέτης, οι μελέτες εφικτότητας, τα σεμινάρια, η πρακτική άσκηση - που έχουν ως προτεραιότητα την ανταλλαγή εμπειριών και καλών πρακτικών για κοινές ενέργειες, ή ζητήματα κοινού ενδιαφέροντος ή τη διευκόλυνση και προώθηση της συγκρότησης βιώσιμων διακρατικών συμπράξεων και/ή πολυμερών δικτύων μεταξύ συντελεστών στον τομέα της νεολαίας.

4. Πειραματικές δραστηριότητες που αποτελούν πηγή καινοτομίας και εμπλουτισμού της πολιτικής για τη νεολαία μέσω της εφαρμογής νέων προσεγγίσεων και νέων μορφών συνεργασίας, καθώς και μέσω της συνεργασίας συντελεστών που προέρχονται από διαφορετικά περιβάλλοντα

5. Διασκέψεις και συνέδρια με σκοπό την προώθηση της συνεργασίας και την ανταλλαγή καλών πρακτικών στον τομέα της νεολαίας, καθώς και άλλα μέτρα για την αξιολόγηση και τη διάδοση των αποτελεσμάτων των σχεδίων και των δραστηριοτήτων που διεξάγονται με την υποστήριξη των κοινοτικών ενεργειών στον τομέα της νεολαίας θα μπορούν επίσης να αποτελέσουν αντικείμενο κοινοτικής ενίσχυσης.

Αυτά τα μέτρα μπορεί να αφορούν μόνο ενδοκοινοτικές δραστηριότητες ή και δραστηριότητες με τρίτες χώρες. Ιδιαίτερη προσοχή δίνεται σε συντελεστές στον τομέα της νεολαίας, σε περιφερειακό και τοπικό επίπεδο, που δεν έχουν καθόλου ή έχουν λίγη εμπειρία, ή δυνατότητες επαφής, σε ευρωπαϊκό επίπεδο, καθώς και στις δραστηριότητες εκείνες για τις οποίες οι νέοι φέρουν την κύρια ευθύνη.

Δράση 5.2 : Πληροφόρηση των νέων και μελέτες για τη νεολαία

1. Σύμφωνα με τους στόχους του προγράμματος, και ειδικότερα για να βοηθηθεί η δυνατότητα πρόσβασης όλων των νέων, να ενθαρρυνθεί η ανάληψη πρωτοβουλιών από μέρους τους και η ενεργός συμμετοχή τους στα κοινά, η Ευρωπαϊκή Επιτροπή ενθαρρύνει τις παρεμβάσεις στον τομέα της νεολαίας σε ό,τι αφορά την πληροφόρηση των νέων σε ευρωπαϊκό επίπεδο καθώς και τη συνεργασία μεταξύ συστημάτων πληροφόρησης και επικοινωνίας για νέους, τα οποία λειτουργούν στα κράτη μέλη και σε κοινοτικό επίπεδο. Στο πλαίσιο αυτό, καταβάλλεται ιδιαίτερη προσπάθεια για να μπορέσει να επεκταθεί η συνεργασία στους τομείς της εκπαίδευσης και της κατάρτισης και στο διάλογο μεταξύ των νέων και με τους νέους.

2. Με το σκεπτικό αυτό, χρηματοδότηση χορηγείται στις πρωτοβουλίες που έχουν ως σκοπό :

- την απόκτηση της εμπειρίας και των δεξιοτήτων που απαιτούνται για την πραγματοποίηση σχεδίων πληροφόρησης των νέων, τα οποία βασίζονται στη διακρατική συνεργασία, καθώς και σχεδίων παροχής υπηρεσιών πληροφόρησης των νέων και ιδίως συμβουλευτικής φύσης.

- την πραγματοποίηση σχεδίων συνεργασίας που στοχεύουν στη διάδοση πληροφοριών, την ευαισθητοποίηση των νέων για τα θέματα που καλύπτει το πρόγραμμα και την πρόσβαση των νέων σε κάθε πληροφορία που επιτρέπει να επιτευχθούν οι στόχοι του προγράμματος,

- την εφαρμογή, εντός των σχεδίων διακρατικής συνεργασίας, μηχανισμών που βοηθούν το διάλογο μεταξύ των νέων και με αυτούς, οι οποίοι θα βασίζονται στη χρήση μέσων μαζικής ενημέρωσης που απευθύνονται στους νέους και νέων τεχνολογιών.

3. Σε ό,τι αφορά τις μελέτες για τη νεολαία σε σχέση με τους στόχους του προγράμματος, η Ευρωπαϊκή Επιτροπή υποστηρίζει τις μελέτες που αναδεικνύουν, μεταξύ άλλων θεμάτων, τον αντίκτυπο των ληφθέντων μέτρων υπέρ των νέων, και ιδίως εκείνων που αποσκοπούν στην προώθηση της συνεργασίας στον τομέα αυτόν. Οι μελέτες αυτές μπορούν να πάρουν τη μορφή περιπτωσιολογικών μελετών. Οι μελέτες αυτές θα αναλύουν, στο μέτρο του δυνατού, τον αντίκτυπο των άλλων πολιτικών για τον κόσμο της νεολαίας και θα αποσκοπούν στο να δοθεί σαφέστερη και σφαιρικότερη εικόνα των αναγκών των νέων και των συνθηκών στις οποίες ζουν.

Δράση 5.3 : Μέτρα υποστήριξης

1. Εθνικά Γραφεία του προγράμματος

Κοινοτικές ενισχύσεις μπορούν να προβλεφθούν για να υποστηριχθούν οι δραστηριότητες των δομών που έχουν συγκροτηθεί στα κράτη μέλη σύμφωνα με το άρθρο 5 της απόφασης.

2. Τεχνική βοήθεια και επιχειρησιακή υποστήριξη

Κατά την εκτέλεση του προγράμματος, η Ευρωπαϊκή Επιτροπή μπορεί να προσφύγει σε οργανισμούς τεχνικής βοήθειας, με χρηματοδότηση που μπορεί να αντληθεί από το δημοσιονομικό πλαίσιο του προγράμματος. Μπορεί, υπό τις ίδιες συνθήκες, να προσφύγει σε εμπειρογνώμονες. Ακόμη, η Ευρωπαϊκή Επιτροπή μπορεί να προβεί σε οποιαδήποτε μελέτη αξιολόγησης καθώς και στη διοργάνωση σεμιναρίων, συνεδρίων ή άλλων συναντήσεων εμπειρογνωμόνων, ώστε να διευκολυνθεί η υλοποίηση του προγράμματος, συμπεριλαμβανομένης της εφαρμογής του άρθρου 11 της παρούσας απόφασης. Η Ευρωπαϊκή Επιτροπή μπορεί επίσης να προβεί σε ενέργειες πληροφόρησης, δημοσίευσης και διάδοσης.

3. Η Ευρωπαϊκή Eπιτροπή θα προβεί στις απαραίτητες ενέργειες στοχεύοντας, μεταξύ άλλων, στην αξιοποίηση των σχεδίων των νέων, στη συλλογή πληροφοριών και πηγών τεκμηρίωσης για τη νεολαία, στη συγκέντρωση των εκδόσεων, ειδικών μελετών, προγραμμάτων και/ή μέτρων υπέρ των νέων που προέρχονται τόσο από τα κοινοτικά όργανα όσο και από τα κράτη μέλη, οργανισμούς και σωματεία και ιδίως από το Συμβούλιο της Ευρώπης. Η Ευρωπαϊκή Eπιτροπή έχει σκοπό να αυξήσει την ευκρίνεια των διεξαγόμενων υπέρ των νέων δράσεων, σε κοινοτικό επίπεδο και στα κράτη μέλη, για τους πιο ποικιλόμορφους τομείς. πρέπει εξάλλου να αξιοποιήσει όλα τα μέσα επικοινωνίας και ιδίως τις ιστοσελίδες του διαδικτύου, προκειμένου να διευκολυνθεί ο διάλογος με τους νέους.